Jan E. Jørgensen (V), 2024-01-25:
Tusind tak.
Det her beslutningsforslag fra Det Konservative Folkeparti er principielt spændende.
Derfor vil jeg gerne sige tak for det, for det rejser en debat om de her kryds, som vi bruger meget i Folketinget – altså ikke de kryds, vi sætter i stemmeboksen hvert fjerde år, når vi skal stemme, men de her finansieringskryds, vi laver.
Hvis du vil være med i en aftale om det her, som koster nogle penge, skal du være med til at finde pengene på et andet område eller inden for samme område, for den sags skyld.
En af mine første forhandlinger, hvis ikke det var den første forhandling, var i Justitsministeriet som forholdsvis nyvalgt folketingsmedlem.
Det var første gang, jeg befandt mig i et ministerium.
Jeg vandrede med Karsten Lauritzen, og det var godt, for vi gik af de interne gange.
Men vi kom derover, og vi sidder og forhandler.
Vi forhandler om kriminalforsorgen, og vi når frem til noget rigtig, rigtig godt.
Så skal vi til at finde finansiering, og så vil den daværende regering gøre det sådan, at fremover kan man ikke få betalt tandrensning via det offentlige to gange årligt, men kun én gang årligt.
Det er en del af finansieringen.
Jeg havde det sådan: Herregud, det er vel ikke det helt store; så må man nøjes med at få renset tænder en gang om året, eller også må man selv hive muldvarpen frem fra inderlommen.
Men vi stod og står jo på skattestoppet, og det måtte ikke være dyrere at være dansker, og det måtte heller ikke være dyrere at være dansker, der skal have renset tænder, og derfor kom vi ikke med i aftalen om kriminalforsorgen.
Der var andre partier, der var med.
Konservative var med, og vi var ikke med.
Tænder og kriminalforsorgen har ingenting med hinanden og gøre.
Jagttegn og politiforlig har ingenting med hinanden at gøre.
Ældrecheck og flyafgifter har ingenting med hinanden at gøre.
Altså, det har de ikke.
Derfor er det da en relevant debat at tage op.
Men det ændrer dog ikke ved, at hvis vi vil bruge nogle penge, skal vi tjene nogle penge.
Hvis man gerne vil lave en ældrecheck, skal pengene jo komme et eller andet sted fra.
Det skal ikke være dyrere at være dansker, medmindre pengene bliver ført tilbage til erhvervslivet, men det må godt blive lidt dyrere at være svensker eller tysker, når vi så samtidig kan sende en ældrecheck.
Det er sådan set fint.
Jeg kan som sagt godt forstå, at Konservative rejser debatten.
Jeg tror også, at Konservative synes, at det er fint, at vi får en flyafgift.
Og jeg tror også, at Konservative synes, at det er fint, at en stor del af afgiften går tilbage til erhvervet til omstilling.
Og så tror jeg måske endda, at vi næsten alle sammen kan være virkelig stolte over, at Danmark får en CO 2 -neutral indenrigsflyrute allerede i 2025, og at al indenrigsflytransport med den aftale, vi har lavet, er CO 2 -neutral i 2030.
Så det er måske en debat, der mest interesserer os, der er her i osteklokken, der hedder Christiansborg.
Og det er jo også spændende som sådan.
Men ude i virkeligheden tror jeg der er nogle pensionister, der ikke har så meget at rutte med, der bliver rigtig glade for at få en ældrecheck, og så er jeg helt sikker på, at vi alle sammen står stolte og klapper i hænderne, når vi har en CO 2 -neutral flyrute allerede i 2025.
Vi stemmer imod beslutningsforslaget.